Mont a reont dre vras gant bevennoù ar meuriadoù kelt kozh: Kernev, Leon ha Treger a gendalc’h bro an Osismied; Bro-Wened a gendalc’h bro ar Weneted (daoust ma’z eo bet anvet Broereg e-pad ur pennad, war-lerc’h anv Gwereg, ar rener brezhon a c’hounezas ar vro); broioù Sant-Brieg, Sant-Maloù ha Dol a gendalc’h bro ar Goriosolited; ha neuze Bro-Naoned ha Bro-Roazhon, staget ouzh Breizh en IXvet kantved, a gendalc’h broioù an Namneted hag ar Redoned.